
Text rozhodnutia
Súd: Krajský súd Bratislava Spisová značka: 11CoP/159/2020 Identifikačné číslo súdneho spisu: 1420200408 Dátum vydania rozhodnutia: 15. 07. 2020 Meno a priezvisko sudcu, VSÚ: Mgr. Alena Čakváriová ECLI: ECLI:SK:KSBA:2020:1420200408.1 Uznesenie Krajský súd v Bratislave, v senáte zloženom z predsedníčky Mgr. Aleny Čakváriovej a členov senátu Mgr. Patrície Železníkovej a JUDr. Romana Bolebrucha, vo veci starostlivosti o maloleté dieťa: T. F. E., nar. XX.XX.XXXX, bytom u matky, zastúpená kolíznym opatrovníkom Úradom práce, sociálnych vecí a rodiny Bratislava, Vazovova 7/A, 816 16 Bratislava, dieťa rodičov: matka - F. E., nar. XX.XX.XXXX, bytom E. 4, XXX XX C., zastúpená JUDr. Líviou Krnčokovou, advokátkou, so sídlom 29. augusta 5, Bratislava a otec - Z. O., nar. XX.XX.XXXX, bytom T. XX, XXX XX C., zastúpený Mgr. Ivanou Polivkovou, advokátkou, so sídlom: Kláštorská 9, 821 05 Bratislava, IČO: 50 325 621, o návrhu matky na nariadenie neodkladného opatrenia, na odvolanie otca proti uzneseniu Okresného súdu Bratislava IV, č.k. 25P/22/2020-39, zo dňa 31.03.2020, takto r o z h o d o l : Uznesenie súdu prvej inštancie sa p o t v r d z u j e. Žiaden z účastníkov nemá nárok na náhradu trov odvolacieho konania. o d ô v o d n e n i e : 1. Súd prvej inštancie uznesením č.k. 25P/22/2020-39 zo dňa 31.03.2020 nariadil neodkladné opatrenie, ktorým zveril dočasne maloletú T. F. E., nar. XX.XX.XXXX do osobnej starostlivosti matky, otca oprávnil stretávať sa s maloletou T. F. E., nar. XX.XX.XXXX v prítomnosti matky každý párny týždeň v utorok a vo štvrtok v čase od 16.30 hod. do 18.30 hod. a každý nepárny týždeň v sobotu od 15.00 hod. do 18.00 hod. s tým, že miestom prevzatia a odovzdania maloletého dieťaťa určil bydlisko matky. Vo zvyšku návrh matky na nariadenie neodkladného opatrenia zamietol. Matka uložil povinnosť maloletú na styk riadne pripraviť. Žiadnemu z účastníkov nepriznal nárok na náhradu trov konania. 2. Súd prvej inštancie vec právne posúdil podľa ustanovení § 324 ods. 1, § 325 ods. 1, § 329 ods. 1 prvá veta Zákona č. 160/2015 Z.z. Civilný sporový poriadok (ďalej len „CSP“) a § 2 ods. 1 Zákona č. 161/2015 Z.z. Civilný mimosporový poriadok (ďalej len „CMP“). Po oboznámení sa s návrhom matky, jeho prílohami a so spisom vedeným na tamojšom súde pod sp. zn. 13P/108/2019 dospel k záveru o potrebe nevyhnutnej úpravy pomerov v rodine z dôvodu, že rodičia sa o otázke styku otca s maloletým dieťaťom nedokážu dohodnúť. Konštatoval, že napriek tomu, že matka otcovi v stretávaní sa s maloletou nebráni, z predloženej komunikácie rodičov je zrejmý ich napätý vzťah, v ktorom je potrebné ustáliť pravidlá, aby rodičia rešpektovali tieto v záujme zabezpečenia istoty a stability v živote maloletej. Považoval za súladné s najlepším záujmom dieťaťa, upraviť styk s otcom za prítomnosti matky z dôvodu, aby si maloletá zvykla v pre ňu bezpečnom prostredí aj na otca a postupne tak, aby matka nemusela byť na týchto stretnutiach prítomná. Poukázal na to, že v záujme maloletej je najmä to, aby nemusela byť svedkom rodičovských nezhôd, pretože je prirodzené, že sa jej priamo dotýkajú a poškodzujú najmä jej psychické zdravie. Konštatoval, že bez toho, aby sa rodičia začali správať s úctou jeden k druhému, maloletá nemôže vyrastať v zdravom prostredí. Zdôraznil, že obidvaja rodičia musia začať pracovať na vzájomnej komunikácii a odstrániť prekážku v rozvíjaní ich vzťahu. Maloletú dočasne zveril do osobnej starostlivosti matky, na ktorú je od narodenia zvyknutá. Styk otca s maloletou určil v nevyhnutnom rozsahu v zmysle návrhu matky. Mal za samozrejmé, že je na dohode rodičov, aby vyhľadali odbornú pomoc, pokúsili sa odstrániť pôvod všetkých ich nezhôd a snažili sa opäť komunikovať na slušnej úrovni, bez provokácií a nevhodného urážania, predovšetkým v prítomnosti maloletej. Zdôraznil, že len týmto spôsobom môže maloletá prijať od rodičov vzor správania, ktorý priaznivo ovplyvní jej budúci vývoj a zaradenie sa do spoločnosti. Vo zvyšku návrh matky zamietol z dôvodu, že otec výživné na maloletú uhrádza. Poukázal na to, že o najvhodnejšej úprave výkonu rodičovských práv a povinností k maloletej bude rozhodovať v konaní vedenom pod sp. zn. 13P/108/2019, kde vykoná náležité dokazovanie. Daným rozhodnutím poskytol ochranu rodičovským právam a právam maloletej len v nevyhnutnom rozsahu, nakoľko ide o neodkladné opatrenie, kde nie je priestor na rozsiahlejšie dokazovanie. 3. Proti rozhodnutiu súdu prvej inštancie podal odvolanie otec prostredníctvom zvolenej právnej zástupkyne. Navrhol napadnuté rozhodnutie zmeniť tak, že súd ho oprávni stretávať sa s maloletou T. F., nar. XX.XX.XXXX každý párny týždeň v utorok a štvrtok od 15.30 hod. do l8.30 hod., každý nepárny týždeň v pondelok, stredu a piatok od 15.30 do 18.30 hod. s určením miesta prevzatia maloletej v predškolskom zariadení a odovzdania v mieste bydliska matky a každú párnu sobotu od 09.00 do 18.00 hod. s určením miesta preberania a odovzdania dieťaťa v mieste bydliska matky. Matke žiadal uložiť povinnosť maloletú na styk riadne pripraviť a v prípade, ak styk nebude môcť byť realizovaný, poskytnúť mu náhradný termín styku. Namietal nesprávny postup súdu pri hodnotení výsledkov dokazovania, keď zobral do úvahy skutočnosti, ktoré z dôkazov nevyplynuli. Namietal, že konanie má inú vadu, ktorá mohla mať vplyv na výrok rozhodnutia, že rozhodnutie súdu prvej inštancie vychádza z nesprávneho právneho posúdenia veci a súd prvej inštancie nesprávne a neúplne zistil skutočný stav veci. Vyslovil názor, že rozhodnutie súdu vychádza výlučne z matkou tvrdených, nepodložených a vyfabulovaných skutočností. Uviedol, že z dôvodu vzájomných nezhôd ukončili od roku 2016 spolužitie s matkou, o maloletú sa však staral, zaujímal sa o ňu, venoval sa jej, zabezpečoval jej program aj v neprítomnosti matky, prispel na detskú výbavu. V júli 2019 matka začala od neho požadovať neprimerane vysoké výživné na maloletú vo výške takmer 700 eur mesačne, bez ohľadu na ním poskytované platby výživného, uspokojovanie jej nevyhnutných potrieb, úhrady jej ďalších nákladov (nákup hračiek, bicykla, voľnočasových aktivity a pod.). Zo strany dobrovoľne nezamestnanej matky išlo o účelovú snahu zabezpečiť si finančný komfort. Odmietnutím platiť požadované výživné, mu matka začala brániť v starostlivosti o maloletú, zamedzovať kontakt s ňou, realizácia styku prebiehala na jej ľubovôli, s inštrukciami, zásahmi do styku, s jeho okliešťovaním, bez možnosti byť s maloletou osamote, pričom matka negatívne ovplyvňovala maloletú vo vzťahu k nemu a dohodnuté termíny bezdôvodne rušila a direktívne určovala miesto a spôsob ich realizácie. Za neprípustný, neprijateľný a manipulovateľný považoval postoj matky, ktorý sa odrazil aj vo vzťahu k maloletej, ktorá ho odmietala objať a odmietla mu dať pusu a na otázku prečo sa tak vyjadruje uviedla, že maminka jej to povedala. Poprel tvrdenia o údajnom vyhrážaní sa matke, agresivite a negatívnom vplyve jeho konania na maloletú. Snažil sa o dohodu o úprave rodičovských práv a povinností k maloletej, avšak matka žiaden návrh neakceptovala a styk maloletej s ním podmieňovala jeho záväzkom o úhrade neprimeraného výživného. Uviedol, že matka ne neho podala účelovo niekoľko nedôvodných trestných oznámení, ktoré zneužíva ako podklad pre súdne rozhodnutie, pričom voči jeho osobe nebolo vedené žiadne trestné konanie a trestné oznámenie zo dňa 31.10.2019 bolo odmietnuté. Vzhľadom na matkou iniciované účelovo podávané trestné oznámenia na jeho osobu, začatie súdnych konaní, nutnosti vypovedať na polícii a podávať písomné vyjadrenia, vyslovil úvahu, či ide o konanie zdravého dospelého jedinca s poukazom na názor odborníkov z odboru psychológie, podľa ktorých v prípade matky ide o typickú násilnú stratégiu slúžiacu na vyčerpávanie protivníka, rezignáciou od bežných postupov a štandardov. Mal za to, že konanie matky má dopad na maloletú, ktorá prežíva neúmerný stres, čo môže vnímať ako týranie alebo zneužívanie. Odmietol tvrdenia, že po incidente zo dňa 31.10.2019 sa ho začala maloletá báť a odmietala ho a že matka bola nútená vyhľadať odbornú pomoc a maloletej dokonca predpísať antidepresíva. Spochybnil správu z psychologického vyšetrenia Neziskovej organizácie Centrum pre rodinu - E., ambulancie psychiatra MUDr. U. C. z dôvodu, že o vyšetrení nemal vedomosť, nemohol sa ho zúčastniť, informácie a anamnéza dieťaťa je vyhotovená výlučne na základe tvrdení matky, pričom uvedený psychiater je zamestnancom DFP v Bratislave, na pracovisku, kde prednostkou príbuzná matky. Zdôraznil, že matka ho neinformovala o údajnom zlom psychickom stave maloletej, o jej údajných sebapoškodzovacích sklonoch, ani o potrebe navštíviť detského psychiatra. O tomto sa dozvedel po nahliadnutí do spisu, preto kontaktoval riaditeľku súkromného predškolského zariadenia Centrum D., s.r.o., ktoré maloletá navštevuje, za účelom informovania sa o zdravotnom stave dcéry a dostal odpoveď, že dieťa nemá žiadne sebapoškodzovacie sklony a je riadne socializované. Mal za to, že zo strany matky nebol preukázaný údajný zlý psychický stav maloletej v dôsledku jeho konania. Zdôraznil, že matka mu neumožňuje plnohodnotne tráviť čas s maloletou, starať sa o ňu, podieľať na jej výchove, pričom potrebuje v živote obidvoch rodičov. Dal do pozornosti čl. 41 Ústavy Slovenskej republiky a Dohovoru o právach dieťaťa a ustálenú súdnu prax, zaoberajúcu sa záujmom dieťaťa vo vzťahu ku kontaktu s oboma rodičmi. Namietal, že matka neosvedčila jeho neschopnosť zabezpečiť starostlivosť o maloletú, keď iba všeobecne nemôže spochybňovať jeho spôsobilosť ako plnohodnotného rodiča. Je prirodzené, že maloletá v útlom veku 3,5 roka je naviazaná primárne na matku, avšak jej aktuálny vek nie je prekážkou budovania a upevňovania si vzťahu aj s otcom, na ktorý majú právo. Súdom určený rozsah styku považoval za nezodpovedajúci a rozporný s aktuálnymi potrebami a záujmom maloletej. Vyslovil názor, že matka si uzurpuje právo na kontakt s maloletou, bezdôvodne obmedzuje jeho rodičovské práva a zneužíva rodičovské práva a povinnosti na úkor maloletej vo svoj prospech. O maloletú sa dokáže postarať, v jeho domácnosti má zabezpečené všetky potreby, vzťah k nemu má stabilný s vytvorenou citovou väzbou sýtenou pozitívnymi emóciami. Je presvedčený, že maloletá potrebuje pravidelný, priamy fyzický kontakt aj s ním, keďže je dobrým rodičom a má záujem sa ňu postarať, v opačnom prípade nemá možnosť realizovať výchovu maloletej. Navrhovaná úprava styku „za prítomnosti matky“ predstavuje výrazný zásah do jeho rodičovských práv a povinností a vzhľadom na postoj a vzťah matky k jeho osobe je práve jej prítomnosť na stretnutiach nežiaduca. Určený rozsah styku v trvaní štyri hodiny v párnom týždni a tri hodiny v nepárnom týždni za prítomnosti matky, nie je spôsobilý na zabezpečenie práva na rovnaký a plnohodnotný styk s rodičom, s ktorým maloleté dieťa nežije v spoločnej domácnosti. Uviedol, že je v záujme maloletej, poskytnúť im priestor na upevňovanie citových väzieb bez výrazného negatívneho vplývania matky, naviac za situácie, kedy je medzi rodičmi napätý vzťah a animozita. Za pochybenie súdu prvej inštancie považoval nariadenie neodkladného opatrenia zverením maloletého dieťaťa do osobnej starostlivosti matky, keď maloletá je toho času v osobnej starostlivosti matky a táto jej zabezpečuje sústavnú starostlivosť o ňu. 4. Matka vo vyjadrení k odvolaniu otca prostredníctvom zvolenej právnej zástupkyne nesúhlasila s tvrdeniami uvedenými v odvolaní. Poukázala na to, že od vydania napadnutého rozhodnutia, ju otec neprestal denne atakovať veľkým množstvom sms, hlasových správ a telefonických hovorov, ktoré sa naposledy týkali aj T., zväčša šlo o vulgárne nadávanie alebo o odprosovanie a vyznávanie jej lásky. Správanie otca vyústilo do jej prenasledovania, pričom dňa 05.06.2020 pri návšteve autoservisu, za účelom kontroly jej motorového vozidla, sa našlo vo vozidle magneticky upevnené sledovacie zariadenie. Na základe uvedeného podala dňa 08.06.2020 trestné oznámenie, dňa 09.06.2020 OR PZ, OO PZ - Dúbravka vydalo uznesenie o začatí trestného stíhania vo veci prečinu nebezpečného prenasledovania podľa § 360a ods. 1 písm. b) Trestného zákona. a dňa 17.06.2020 uznesenie o vznesení obvinenia voči osobe: Z. O., pre prečin nebezpečného prenasledovania podľa § 360a ods. 1 písm. b) písm. c) ods. 2 písm. a) Trestného zákona. Uviedla, že dňa 18.06.2020 bol otec zadržaný príslušníkmi policajného zboru a dňa 19.06.2020 bol podaný podnet na podanie návrhu na jeho vzatie do väzby pre dôvodnú obavu, že bude pokračovať v trestnej činnosti. Dala do pozornosti pripojené zápisnice o trestnom oznámení, o výsluchu svedka a rozhodnutia OR PZ Dúbravka. Skutočnosť, že otec bol zadržaný od 18.06.2020 do 20.06.2020, podľa jej názoru, osvedčuje pravdivosť ňou uvedených tvrdení o správaní a osobe otca, ktorý bol už v mladosti trestne stíhaný a právoplatne odsúdený. V dôsledku konania otca, ktorý sa prezentuje jeho kontaktmi, tým, že všetko si dokáže vybaviť a ňou podnikané kroky sú zbytočné, pociťuje z neho strach a má obavu, že jej chce ublížiť a s maloletou opustiť hranice Slovenskej republiky, nakoľko od nej žiadal rodný list maloletej za účelom vystavenia jej cestovného pasu. Jej hlavnou prioritou je najlepší záujem maloletej, ktorú otec využíva ako nástroj a pomstu, pretože odmietla obnovenie partnerského vzťahu. Zdôraznila, že otec nikdy nežil v spoločnej domácnosti s maloletou, nepozná jej návyky, dennú rutinu, nepripúšťa, že zdravotný stav maloletej si vyžaduje zvýšenú opateru a starostlivosť, nepociťuje strach pri hrách maloletej, ktorá má znížený pud sebazáchovy, čo je sprievodným javom pri deťoch trpiacich diagnózou ADHD. Na základe odporúčania psychiatra vyhľadala v súčasnosti odborníkov pre maloletú, nakoľko jej správanie a zlý psychický stav môže byť spôsobený aj týmto ochorením. Otec napriek vedomosti o poruchách správania maloletej sa nesnaží získavať informácie o jej diagnóze, ale spochybňuje každého lekára, ktorého navštívila. Poprela, že by otca neinformovala o psychickom stave maloletej a potrebe návštevy detského psychiatra, pričom otec odmietol podpísať správu od detského psychológa. O zdravotný stav T. sa nezaujímal a zavádzal súd aj s vyjadrením o kontaktovaní riaditeľky predškolského zariadenia Centrum D., s.r.o.. Otec nevie pracovať s maloletou, vzhľadom na jej psychické zdravie a diagnostikovanú poruchu správania, odmieta sa učiť ako treba s ňou zaobchádzať, v jej prítomnosti sa vyjadruje vulgárne, vystavuje ju stresujúcim situáciám, čo je pre ňu neprípustné a v rozpore s jej záujmom. Otec si neuvedomuje následky svojho správania na maloletej, ktoré je sprevádzané výbuchmi hnevu, krikom a urážaním matky. Jeho správanie má za následok nepriaznivý psychický vývoj maloletej, keď po incidente zo dňa 27.01.2020 sa jej zdravotný a psychický stav zhoršil, otca sa bála, nechcela k nemu ísť, ani keď ju navštevoval v škôlke, začala sa pocikávať, bola plačlivá až hysterická, matku odmietala pustiť, má zlý spánok, v noci sa strháva. Tieto zmeny v správaní si všimli aj učiteľky v škôlke a situáciu s ňou riešili. Poprela, že by sa otec o maloletú staral od narodenia, nakoľko ani nevedel, kedy sa narodila. S otcom sa snažila dohodnúť na asistovanom styku s maloletou v Centre H. do času, kým si T. na otca zvykne a bude schopná stretávať sa s ním sama, avšak otec po prvom sedení spoluprácu odmietol. Navrhovaný rozsah styku otcom považovala za nesúladný so záujmom maloletej. K otázke výživného uviedla, že v konaní vo veci samej navrhla určiť výživné vo výške 450 eur, neskôr 300 eur mesačne, pričom otec neporozumel inštitútu výživného na maloleté dieťa, a má predstavu, že z výživného si bude ona zabezpečovať svoj komfort. Poprela, že by bola dobrovoľne nezamestnaná, nakoľko je na predĺženej rodičovskej dovolenke z dôvodu nepriaznivého zdravotného stavu maloletej. Nikdy nemala v úmysle v styku otca s maloletou brániť a dohodnuté termíny stretnutí nerušila. Styk sa nerealizoval iba potom, ako našla vo svojom aute sledovacie zariadenie, čo otcovi oznámila a dôvodila obavou o svoj život a život maloletej a ponúkla mu náhradný termín stretnutia, ktorý odmietol. Snažila sa o uzavretie rodičovskej dohody v prospech maloletej, aby ju nevystavovala ďalšiemu stresu, avšak s otcom sa nedalo dohodnúť. Potvrdila, že s návrhom otca zo dňa 31.01.2020 nesúhlasila a z dôvodu zlého zdravotného stavu maloletej navrhla postupné predlžovanie styku v prvých šiestich mesiacov v jej prítomnosti a po uplynutí tejto doby v jej neprítomnosti s časom stretnutí od 16.00 hod. do 18.00 hod. prispôsobeným režimu maloletej. Napriek vyhrážkam zo strany otca, maloletú priviedla na ďalšie stretnutie dňa 12.02.2020 a rozhodla sa pristúpiť na jeho požiadavku na styk s maloletou v párny týždeň tri dni a v nepárny týždeň tri dni, avšak za jej prítomnosti. Zároveň otcovi vysvetlila jej požiadavku na výživné na maloletú, pričom otec jej návrhy považoval za vyhrážanie. Mala za to, že právna zástupkyňa otca prekročila rámec svojej odbornosti a profesionality vo vzťahu k tvrdeniam ohľadne jej psychického správania, týrania a zneužívania. Otca nevníma ako protivníka, ale má snahu vytvoriť maloletej zdravé a stabilné prostredie. Poukázala na vyjadrenie otca po tom, ako mu oznámila skutočnosti o nájdenom sledovacom zariadení vo svojom vozidle, ktoré nesvedčia o dokonalom a milujúcom otcovi. Uviedla, že maloletá nesmie byť vystavovaná stresujúcim situáciám, zmene výchovného prostredia a je nevyhnutné jej vytvoriť stabilné prostredie, čo vyplýva aj zo správy psychiatra zo dňa 04.02.2020, podľa ktorej, vzhľadom ku klinickému stavu je pre maloletú potrebné stabilné, bezpečné a známe prostredie bez zmeny jej režimu a návykov, ktoré môžu zvyšovať úroveň jej stresu. S poukazom na trestné stíhanie otca má za to, že rozsah styku určený uznesením v danom čase nezodpovedá aktuálnym potrebám a záujmom maloletej, preto navrhla, aby odvolací súd napadnuté uznesenie zmenil a styk otca s maloletou zakázal. 5. Otec vo vyjadrení k vyjadreniu matky zotrval na svojom stanovisku a odvolacom návrhu. Návrh matky na zákaz styku s maloletou považoval za nedôvodný s poukazom na ustálenú judikatúru slovenských súdov a súdov Európskej únie a výnimočnosť riešenia zákazu styku rodiča s maloletým, ktorý je najzávažnejším zásahom do výkonu rodičovských práv a povinností odôvodnený iba okolnosťami na strane dieťaťa, ktoré musia byť natoľko závažné, že ochrana záujmu dieťaťa vyvoláva potrebu zamedziť prirodzenému kontaktu. Matkou uvádzané dôvody k návrhu na zákaz styku považoval za irelevantné, pretože skutok, pre ktorý sa vedie trestné stíhanie sa žiadnym spôsobom nevzťahuje na maloletú a nespochybňuje jeho rodičovský vzťah k nej. Zdôraznil, že medzi rodičmi prevláda animózny vzťah, k čomu značne prispieva správanie matky, ktorá mu bezdôvodne zamedzuje styk s maloletou a tento podmieňuje neprimeraných výživným a zároveň účelovo vyvoláva konfliktné situácie. Mal za to, že matka nepreukázala tvrdenia o žiadnej poruche maloletej, a aj v prípade diagnostikovaného ADHD, toto nie je dôvodom na zákaz styku. Dal do pozornosti, že od napadnutého rozhodnutia sa jeho styk s maloletou realizuje na ľubovôli matky, čomu sa musí podriaďovať, keď matka odmieta akýkoľvek jeho návrh na určenie miesta stretnutia, trávenie času a spôsob realizácie ich spoločného programu. Nesúhlasil s tvrdením, že odmietol navštevovať poradenské centrum, nakoľko Centrum H. ich informovalo, že rodina nemohla byť zaradená do programu z dôvodu matkou podaného trestného oznámenia na otca (ktoré bolo následne odmietnuté). Uviedol, že matka s ním nekonzultovala výber zariadenia. Poukázal na to, že matke navrhol, aby spoločne vybrali poradenské centrum alebo mediátora, čo odmietla. Vyslovil ochotu podrobiť sa výchovnému opatreniu v akreditovanom subjekte, či mediácii. Uviedol, že matka upriamuje pozornosť na animozitu rodičov, avšak práve ona je osobou, ktorá okliešťuje jeho styk s maloletou a stretnutia ukončuje aj v prípade, ak je maloletá šťastná a hrá sa s ním. Matkou podaný návrh na zákaz styku svedčí o jej ambícii úplne ho vytesniť zo života maloletej. 6. Kolízny opatrovník sa k odvolaniu otca nevyjadril. 7. Činnosťou odvolacieho súdu bolo zistené, že Okresný súd Bratislava IV vydal dňa 20.06.2020 pod. sp. zn. 2Tp/27/2020 príkaz na prepustenie obvineného Z. O. zo zadržania na slobodu dňom 20.06.2020. Z pripojeného spisu Okresného súdu Bratislava IV, sp. zn. 13P/108/2019, odvolací súd zistil, že na súde prvej inštancie prebieha konanie o úpravu výkonu rodičovských práv a povinností k maloletej T. F. E., vo veci doposiaľ nebolo rozhodnuté a účastníci neboli v konaní zatiaľ vypočutí. 8. Odvolací súd preskúmal vec, v ktorej nie je viazaný rozsahom a dôvodmi odvolania podľa § 65, § 66 zák. č. 161/2015 Z. z., Civilný mimosporový poriadok (ďalej CMP), bez nariadenia odvolacieho pojednávania podľa § 378 ods. 1 a § 219 ods. 1 zák. č. 160/2015 Z. z. Civilný sporový poriadok (ďalej CSP), a dospel k záveru, že odvolaniu otca nie je možné vyhovieť. 9. Súd prvej inštancie vec správne právne posúdil a vyvodil z nej aj správny právny záver. V odvolaní neboli uvedené žiadne skutočnosti, ktoré by mali za následok zmenu rozhodnutia súdu prvej inštancie. 10. Účelom neodkladných opatrení vo veciach maloletých je poskytnutie preventívnej ochrany ich práv a záujmov, ešte pred ich porušením, či ohrozením. Všeobecné zásady, charakterizujúce inštitút neodkladného opatrenia sa vzťahujú aj na konanie vo veciach maloletých, v ktorom sú súdy povinné prioritne chrániť záujmy maloletých detí a poskytnúť zvýšenú ochranu ich právam. Účelom inštitútu neodkladného opatrenia je rýchla a dočasná úprava právnych pomerov účastníkov. V konaní starostlivosti súdu o maloleté deti, pri nariadení neodkladného opatrenia je súd v záujme maloletého dieťaťa povinný starostlivo uvážiť, či sú pre také opatrenia splnené všetky zákonné podmienky. Z charakteru neodkladného opatrenia vyplýva, že pred jeho nariadením súd nemusí zistiť všetky skutočnosti, ktoré sú potrebné pre vydanie konečného rozhodnutia a pri zisťovaní nemusí byť vždy dodržaný formálny postup, stanovený na dokazovanie. Pre súd je prioritou záujem maloletého dieťaťa a vytvorenie stavu spravodlivej rovnováhy medzi záujmom dieťaťa a jeho rodičmi, pričom zvláštny význam sa kladie na záujem dieťaťa, ktorý môže mať prednosť pred záujmom rodiča a neumožňuje rodičovi vynútiť si také opatrenia, ktoré by ohrozovali zdravie a rozvoj dieťaťa. 11. Odvolací súd vyhodnotil odvolanie otca voči výrokom napadnutého rozhodnutia ako nedôvodné konštatujúc, že súd prvej inštancie správne vyhodnotil danú potrebu nariadenia neodkladného opatrenia o úprave styku otca s maloletou a potrebu zastabilizovať situáciu rodiny bez ohrozenia maloletej. Správne súd prvej inštancie konštatoval, že zo správania rodičov vyplýva, že sa nevedia dohodnúť ohľadne otázky starostlivosti o maloleté dieťa, ich vzťah je napätý a preto je nevyhnutné ustáliť im pravidlá, ktoré budú rešpektovať v záujme maloletej. Rovnako správne posúdil potrebu prítomnosti matky na styku maloletej s otcom a uvedomenie si potreby konať v súlade so záujmom maloletej. Odvolací súd sa stotožňuje aj s určeným rozsahom styku otca s maloletou, napriek tomu, že nejde o široký rozsah, avšak tento zohľadňuje vek maloletej, aktuálnu situáciu v rodine a nastavenie rodičov. Tu je potrebné zdôrazniť, že neodkladné opatrenie je inštitútom osobitným, v rámci konania o neodkladnom opatrení sa dokazovanie nevykonáva a súd vychádza len z návrhu a vyjadrení účastníkov a nimi osvedčených skutočností. V danom prípade je z obsahu spisu, vyjadrení rodičov, pripojených listín nesporné, že medzi rodičmi je výrazné napätý vzťah, keď každý z nich popisuje konfliktné situácie zo svojho pohľadu, pričom zároveň je potrebné konštatovať, že voči otcovi bolo vznesené obvinenie pre prečin nebezpečného prenasledovania. Uvedená skutočnosť nemôže zakladať dôvod pre zákaz styku maloletej s otcom, vzhľadom na prezumpciu neviny a s prihliadnutím na to, že otec doposiaľ nebol právoplatne odsúdený za daný skutok. Odvolací súd sa však na danú vec pozeral z pohľadu maloletej nepochybne vnímajúcej konflikty rodičov, ktoré sa odrážajú na jej prežívaní, čo prirodzene spôsobuje u nej zmeny správania, keďže ide o dieťa vo veku tri a pol roka, ktoré má primárnu väzbu na matku a skutočnosť, ktorú potvrdili obaja rodičia, že vyrastá v domácnosti matky od narodenia. Odvolací súd apeluje na matku i otca, aby sa pri kontakte s maloletou správali voči sebe korektne, slušne a bez negatívnych emócií tak, aby sa styk otca s maloletou realizoval v pokojnej atmosfére. Prítomnosť matky ako primárneho rodiča na stretnutiach neznamená jej zásahy do stretnutí, ale zabezpečenie maloletej pocitu istoty a bezpečia. Preto odvolací súd odporúča matke zdržiavať sa pri stretnutiach obďaleč a ponechať otcovi priestor na to, aby sa maloletej mohol venovať. Je samozrejmé, že obaja rodičia budú rešpektovať čas odovzdania a preberania maloletej. Odvolací súd sa stotožňuje s určeným rozsahom styku otca s maloletou a s názorom o nutnosti nastavenia režimu rodičom. Matka je preto povinná maloletú na styk v určenom čase pripraviť a zabezpečiť realizáciu styku v prípade, ak sa otec na stretnutie dostaví. Bez ohľadu na prebiehajúce trestné konanie, je vecou rodičov vynaložiť maximálne úsilie s ohľadom na svoje maloleté dieťa a správať sa tak, aby maloletej zabezpečili zdravý psychický a fyzický vývin. Odvolací súd nespochybňuje právo otca na realizáciu jeho rodičovských práv a akceptuje námietku vo vzťahu k určenému rozsahu styku s maloletou, avšak za okolností a situácie, ktorá sa v rodine aktuálne vyskytuje a vyplýva zo správania oboch rodičov, považuje za nevyhnutné ponechať nastavený rozsah styku s dôrazom, že ide o dočasné rozhodnutie, ku ktorého zrušeniu môže dôjsť či už z úradnej povinnosti súdu alebo na návrh ktoréhokoľvek z rodičov v prípade, ak sa situácia v rodine zmení. Odvolací súd nespochybňuje, že otec sa dokáže o maloletú postarať, avšak v danom prípade je prioritne potrebné zohľadniť vek maloletej a jej väzbu na matku. Zároveň odvolací súd prihliadal i na správu z Centra D., s.r.o. zo dňa 22.1.2020 (nachádzajúcej sa v spise Okresného súdu Bratislava III sp. zn. 13P/108/2019), ktoré maloletá navštevuje, a z ktorej vyplýva, že dieťa je fixované na matku, otcovi nedovolí, aby ju prezliekal, dožaduje sa, aby ju matka odviedla domov. Odvolací súd čiastočne prihliadal na námietku otca vo vzťahu k objektívnosti správy MUDr. C., psychiatra, ktorý maloletú vyšetril, keďže zo správy vyplýva, že lekár vychádza z údajov poskytnutých iba matkou. Na druhej strane však zohľadnil skutočnosť, že maloletá bolo vyšetrená lekárom, bola jej nasadená medikamentózna liečba, pričom o správnosti a spôsobe liečby určenej lekárom nemôže odvolací súd polemizovať. Po komplexnom posúdení danej veci, dospel odvolací súd k záveru o správnosti napadnutého rozhodnutia súdu prvej inštancie vo výroku o styku otca s maloletou, ktoré zohľadňuje v prvom rade najlepší záujem maloletého dieťaťa a s ktorým sa stotožňuje. 12. K obsahu vyjadrenia matky k vyjadreniu otca, ktorého súčasťou je návrh na zákaz styku otca s maloletou odvolací súd udáva, že na daný návrh neprihliadal dospejúc k záveru, že matka nepreukázala skutočnosti, ktoré by boli podkladom pre tak závažný zásah súdu do práv otca akým je jeho zákaz styku s maloletým dieťaťom. Odvolací súd zdôrazňuje, že pre maloletú je potrebný kontakt s oboma rodičmi, teda aj s otcom, pričom je právom maloletej aj otca vytvárať a budovať si vzájomný vzťah, tráviť spolu čas a rozvíjať ich väzby. 13. Odvolací súd dáva do pozornosti súdu prvej inštancie potrebu okamžite vo veci z úradnej povinnosti začať konanie o uloženie výchovného opatrenia rodičom a maloletej uložením povinnosti podrobiť sa psychologickej intervencii za účelom zlepšenia komunikácie rodičov, posilnenia ich rodičovských kompetencií a nastavenia režimu styku otca s maloletou v rozsahu, ktorý bude pre maloletú najideálnejším a najprijateľnejším. Súd prvej inštancie bude sledovať priebeh výchovného poradenstva, postoj rodičov k spolupráci so zariadením a v prípade potreby bude na novovyvíjajúcu sa situáciu reagovať prípadnou zmenou daného rozhodnutia. Je vecou rodičov, aby svojim správaním zabezpečili maloletej vhodné podmienky na realizáciu styku s otcom. Rodičia si musia uvedomiť, že svojim konaním ubližujú maloletej, ktorá ich konflikt prežíva a vo veku tri a pol roka sa nedokáže brániť. 14. Pokiaľ ide o odvolanie otca voči výroku uznesenia súdu prvej inštancie o zverení maloletej do osobnej starostlivosti matky, odvolací súd konštatuje, že otec daný výrok nenapadol, resp. neuviedol k nemu svoj odvolací návrh. Z odôvodnenia odvolania však vyplýva, že sa s rozhodnutím súdu prvej inštancie v danom výroku nestotožnil. Odvolací súd po posúdení veci, najmä vo vzťahu k aktuálnej situácii v rodine dospel k záveru, že vzhľadom na výrazný konflikt rodičov je rozhodnutie súdu prvej inštancie aj v tomto výroku správne. 15. Rozhodnutie súdu prvej inštancie je v napadnutej časti správne, odvolací súd ho potvrdil podľa § 387 ods. 1 CSP. 16. O trovách odvolacieho konania rozhodol odvolací súd podľa § 52 ods. 1 CMP. 17. Odvolací súd prijal rozhodnutie jednomyseľne, pomerom hlasov 3 : 0 (§ 393 ods. 2 CSP). Poučenie: Proti tomuto rozhodnutiu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP).

